苏轼
答李邦直
美人如春风，著物物未知。
羁愁似冰雪，见子先流澌。
子従徐方来，吏民举熙熙。
扶病出见之，惊我一何衰。
知我久慵倦，起我以新诗。
诗词如醇酒，盎然熏四支。
径饮不觉醉，欲和先昏疲。
西斋有蛮帐，风雨夜纷披。
放怀语不择，抚掌笑脱颐。
别来今几何，春物已含姿。
柳色日夜暗，子来竟何时。
徐方虽云乐，东山禁游嬉。
又无狂太守，何以解忧思。
闻子有贤妇，华堂咏《螽斯》。
曷不倒囊橐，卖剑买蛾眉。
不用教丝竹，唱我新歌词。